এ বছর শিল্পকলায় একুশে পদকে সম্মানিত এবং উপমহাদেশের সংগীত জগতের জীবিত কিংবদন্তী পণ্ডিত রামকানাই দাশ বলেছেন শিল্প, সাহিত্য, সংগীত ইত্যাদি ক্ষেত্রে শেষ বলতে কিছু নেই। নতুন নতুন সৃষ্টির নিরন্তর প্রচেষ্টা চলতেই থাকে। আমি সারাজীবন সংগীত নামক মহাসমুদ্র হাতড়ে চলেছি কিন্তু এখনো তীরের সন্ধান পাইনি। প্রবাসী লেখক সাংবাদিক অরপি আহমেদ কে নিয়ে নিউ ইয়র্ক ভিত্তিক সংগঠন সাহিত্য একাডেমী আয়োজিত এক বিশেষ প্রধান অতিথির বক্তব্য রাখতে গিয়ে পণ্ডিত রামকানাই দাশ আরও বলেন, একজন সমাজ এবং রাজনীতি সচেতন মানুষ হিসেবে অরপি আহমেদ তার লেখায় বিভিন্ন ঘটনার যে অপূর্ব সমাহার ঘটিয়েছেন তা অনেক প্রশংসার দাবিদার। এখানে উল্লেখ্য যে সম্প্রতি বাংলাদেশ সরকার কর্তৃক একুশে পদক পাওয়ার পর বর্তমানে নিউ ইয়র্ক সফররত পণ্ডিতজির এই প্রথম কোন অনুষ্ঠানে যোগ দেয়া। বাংলাদেশের বিভিন্ন প্রসিদ্ধ প্রকাশনা প্রতিষ্ঠান থেকে প্রকাশিত সাম্প্রতিক ক’টি বই অরপি আহমেদ পণ্ডিত রামকানাই দাশকে উপহার দেন।